Uhrík, Milan, poslanec NR SR (2018-02-14):
Milé kolegyne, vážení kolegovia, teda ešte raz, cieľom tohto legislatívneho návrhu je znížiť počet poslancov tu sediacich zo 150 na 100. Je to naša dlhodobá iniciatíva, tento návrh zákona preto predkladáme už druhýkrát, to znamená opakovane, pretože v prvom hlasovaní nenašiel dostatočnú podporu medzi poslancami. Nie preto, že by s tým mnohí nesúhlasili, ale pretože opäť zvíťazili politické tričká pred vecnou stránkou návrhu zákona. Tento náš návrh zákona reflektuje spoločenskú požiadavku na zefektívnenie činnosti štátnej a verejnej správy. Práve toto zefektívnenie činnosti by sa mohlo prejaviť aj znížením počtu poslancov Národnej rady Slovenskej republiky zo 150 na 100. Je evidentné, že vďaka zníženiu počtu poslancov by sa jednak spríjemnila trošku atmosféra v Národnej rade Slovenskej republiky, ale hlavne by Národná rada Slovenskej republiky pracovala omnoho efektívnejšie a s nižšími nákladmi, ako pracuje v súčasnosti. O tomto návrhu zákona alebo o znížení počtu poslancov zo 150 na 100 bolo svojho času aj referendum, ktoré, ktoré iniciovala strana SaS, a drvivá väčšina ľudí sa vyslovila za zníženie počtu poslancov v tomto referende. Veľmi dobre vieme, každý z poslancov veľmi dobre vie, že poslanci Národnej rady Slovenskej republiky majú v súčasnosti nárok na jednak plat, jednak paušálne náhrady alebo, alebo rôzne diéty a takisto na asistentov a kancelárie. Pokiaľ by sa počet poslancov znížil zo 150 na 100, tak za štvorročné volebné obdobie by prišlo k úspore minimálne 14,6 mil. eur. Ak by prišlo k rozmrazovaniu platov poslancov, akémukoľvek, to znamená, že platy poslancov by rástli podľa, podľa toho, ako pôvodne mali, tak by usporená suma mohla byť ešte vyššia a mohla by presiahnuť sumu až 18 mil. eur za jedno volebné obdobie. To sú len náklady priamo na samotných poslancov. Samozrejme, so znížením počtu poslancov by prišlo k zredukovaniu nákladov aj režijných nákladov súvisiacich s prácou poslancov, znížil by sa počet, mohol by sa znížiť počet zamestnancov Národnej rady Slovenskej republiky, klesli by náhrady na ubytovanie, náhrady na cesty, zahraničné cesty, na technické prostriedky, prevádzky poslaneckých kancelárií, energie a podobne. Súčasne by došlo k zefektívneniu práce zákonodarného a ústavnodarného zboru Národnej rady Slovenskej republiky, pretože tým, že by bolo menej poslancov, tak je predpoklad, že by bolo aj menej zbytočných hádok a rozkolov. Aj po znížení počtu poslancov zo 150 na 100 by Národná rada zostala demokratickým orgánom a demokratickosť tejto inštitúcie by nebola nijakým spôsobom ohrozená alebo poškodená. Síce poslanci Národnej rady podľa súčasného, súčasnej legislatívy majú imperatívny mandát, to znamená, že majú sa rozhodovať podľa svojho vedomia a svedomia, ale je evidentné, je jasné, že drvivá väčšina hlasovaní prebieha podľa poslaneckých klubov. To znamená, že rozpravy, ktoré tu prebiehajú, alebo teda diskusie, ktoré tu prebiehajú medzi poslancami v tomto pléne, či už v prvom, alebo druhom čítaní, majú len minimálny vplyv na samotné rozhodnutia, ktoré sú už vopred dané poslaneckými klubmi. Druhý aspekt je, že mnohí poslanci, najmä z veľkých klubov a najmä z vládnych strán, sa do práce v parlamente zapájajú len v minimálnej miere, pretože väčšinu práce za nich odvedú buď ministerstvá, alebo teda štátne orgány, a oni v podstate len hlasujú podľa toho, ako, ako im predsedovia klubov odporučia. V súčasnosti pripadá na jedného poslanca Národnej rady Slovenskej republiky 36 160 obyvateľov Slovenskej republiky. Komparáciou parlamentných systémov s inými členskými štátmi Európskej únie bolo zistené, že až 12 štátov má väčší počet obyvateľov pripadajúcich na jedného poslanca, ako má Slovenská republika. To znamená, že znížením počtu poslancov by sme sa nestali vôbec nejakou nedemokratickou krajinou alebo nejak že by sme vytŕčali spomedzi civilizovaných krajín. Práve naopak, aj keby sme znížili počet poslancov zo 150 na 100, ešte stále by bolo šesť krajín, ktoré majú vyšší počet obyvateľov na jedného poslanca parlamentu, ako by to bolo u nás. Ja vás prosím o podporu tohto návrhu zákona, lebo myslím si, že, alebo dúfam, že kolegovia ďalej to ešte trošku rozvinú a možno aj z iných pohľadov. Ja viem, že nikdy nie je jednoduché redukovať nejak orgán, ktorého ste členom, ale v záujme spoločnosti, v záujme úspory finančných nákladov by Národná rada mala ísť príkladom všetkým obyvateľom, a keď sa tu bavíme o nejakom uťahovaní opaskov, keď sa tu stále rozprávame o nejakom nedostatku peňazí, tak by sme mali urobiť nejaké symbolické gesto a ukázať, že my ako poslanci Národnej rady sme prví, ktorí sú odhodlaní k týmto úsporám pristúpiť. Ďakujem veľmi pekne, to je všetko.